Herstrukturering van Eskom-raad komDie minister van openbare ondernemings, Pravin Gordhan (Foto: Ntswe Mokoena/GCIS) Pravin Gordhan, minister van openbare ondernemings, het te midde van die verdieping van Eskom se kragkrisis die afgelope week Dinsdag met Eskom se raad vergader oor die hersiening en herstrukturering van die staatsnutsmaatskappy se raad. Die betrokke raadslede se termyn het reeds in 2021 geëindig. Die raad word deur prof. Malegapuru Makgoba as voorsitter gelei, en bestaan uit onder andere uit André de Ruyter, uitvoerende hoof, Jan Oberholzer, bedryfshoof, en Calib Cassim, finansiële hoof. Luidens ŉ verklaring uitgereik deur die departement het Gordhan voortgaande samesprekings met die raad gehad oor verskeie sake met betrekking tot die huidige kragopwekkingsprobleme en ander kragverwante sake. Dit sluit in die aanstelling van voormalige en bekwame Eskom-werknemers, asook die bekamping van grootskaalse korrupsie en bedrog. “Minister Gordhan het die raad Dinsdag ingelig dat die hersieningsproses afgehandel is en dat daar eersdaags veranderinge aan die raad aangekondig sal word,” lui die verklaring. “Die raadslede sal oor die uitkoms van die proses ingelig word.” Dit is nog nie duidelik of die hele raad vervang sal word of net sommige lede nie. Gordhan het die raadslede bedank vir hul goeie diens tydens die uitdagende tyd waarin Eskom homself nou bevind. Die EFF het verlede week gewaarsku dat indien Eskom se hele raad nie onmiddellik in die pad gesteek word nie, die party “radikale stappe sal doen om te verseker dat bevoegde, betroubare en geskikte mense in beheer van dié onderneming geplaas word” om ’n einde aan die kragkrisis in die land te maak. Daar was ook die afgelope ruk talle oproepe dat De Ruyter die trekpas moet kry. De Ruyter het Maandag aan Maroela Media erken dat indien nuwe opwekkingskapasiteit nie aanlyn gebring word nie, sal beurtkrag ŉ werklikheid bly. Hy het verklap dat daar ŉ plan is wat die hekke oopmaak vir grootskaalse private belegging wat eindelik nuwe kapasiteit by die netwerk kan voeg. Volgens pres. Cyril Ramaphosa is Eskom reeds besig om maatreëls te implementeer om die toestand van sy kragstasies se opwekkingseenhede te verbeter en ook aandag te gee aan die kwessies van steenkoolvoorsiening en die swak gehalte steenkool. Hy sê dit is van die grootste probleme wat tot beurtkrag bydra.